

AVTOR PRISPEVKA

Mili Porenta za Knjižnico Škofljica

BRALNO PRIPOROČILO

Paolo Giordano, Tasmanija

Tasmanija je roman, ki se razteza med leti 2015 in 2020, in skozi osebno zgodbo odraža globoke pretrese sodobnega sveta. V svetu, ki ga skoraj vsak dan pretrese nova katastrofa, poplave, požari, teroristični napadi in vojne, je prihodnost vse bolj nejasna. Je upanje še mogoče najti v veri, znanosti, družini, ljubezni? Glavni junak in pripovedovalec je Paolo  Giordano, štiridesetletni pisatelj z znanstveno izobrazbo in je eden najbolj branih sodobnih italijanskih avtorjev. Njegovo ljubezensko razmerje z Lorenzo je v krizi: dolgo si želita otroka, a neuspešno.

Paolo po vrsti razočaranj v osebnem življenju poskuša najti trdna tla pod nogami in obenem išče odgovore na širšo krizo, krizo cele generacije, pravzaprav celega planeta. Sam odpotuje na konferenco o podnebnih spremembah v Pariz, da se sooči s svojimi notranjimi strahovi in najde spodbudo. Tam spozna klimatologa Novellija, s katerim oblikujeta intenzivno prijateljstvo, toda tudi ta odnos je zaznamovan z razočaranji. Ob tem se združujejo ključne teme romana: grožnja bioloških in jedrskih katastrof, vpliv sprememb podnebja in družbena odgovornost, ter osebne tragedije in razdori.

Poleg avtorja knjige nastopajo druge ključne figure: Giulio, prijatelj, ki se ločuje in izgublja stik z mlajšim sinom; Karol, duhovnik, ki išče vero v času krize; Curzia, ki vznemirja okolico s svojimi gestami. Roman se konča na Japonskem, v znamenju spomina na Hirošimo in Nagasaki, kot simbol človeške krhkosti in nevarnosti, ki visi nad nami.

Giordano s Tasmanijo združuje elemente raziskovalnega eseja, avtobiografije in sodobne fikcije, da zastavi vprašanja o tem, kako živeti v svetu, ki ga prežema strah in negotovost.